頃歲從戎南鄭屢往來興鳳間暇日追懷舊遊有賦
作者：陸游
朝代：宋

paragraphs: 昔戍蠶叢北，頻行鳳集南。
烽傳戎壘密，驛遠客程貪。
春盡花猶坼，雲低雨半含。
種畬多菽粟，藝木雜松楠。
婦汲惟陶器，民居半草庵。
風烟迷棧閣，雷霆起湫潭。
城郭秦風近，村墟蜀語參。
快心逢曠野，刮目望浮嵐。
考古時興感，無詩日每慚。
嘉陵最堪憶，迎馬柳毿毿。